Asiyesikia la mkuu huvunjika guu
Language: Swahili | Genre: Creative_writing

ASIYESIKIA LA MKUU HUVUNJIKA GUU
Methali hii ina maana kuwa yule asiyeyasikia maneno ya waliotangulia mwishowe hupatwa na taabu. Hutumiwa kwIa wale watu ambao hawataki kusikia wala kuyafuata maneno wanayoambiwa na wakubwa wao. Methali hii inafanana na ile isemayo mkataa pema, pabaya panamuita. 
Katika kitongoji kimoja kati cha Mkanyeni, palikuwa na msichana mmoja aliyeitwa Tabasamu. Tabasamu alikuwa msichana mrembo sana, aliyeumbwa akaumbika. Urembo ulikuwa mithili wa malaika. Shingo yake ya upanga, ngozi yake ilimeremeta kama mbalamwezi. Kila aliyemuona Tabasamu alimsifia kwa maumbile yake. Licha ya urembo, pia tabia zake ziliwapendeza. 
Baada ya muda si mfupi, Tabasamu alianza kugeuka katika tabia zake kama kinyonga. Alikuwa akiondoka nyumbani kwao asubuhi na kurudi nyumbani saa mbili usiku. Mama yake alijaribu kumkanya pinde tu alipoona mabadiliko katika mienendo ya mwanawe kwani alijua vyema kuwa chuma kikunje kingali moto. Lakini bidii zake ziliambulia patupu. 
Watu mtaani walianza kujiuliza wao kama je, huyu ni Tabasamu aliyekuwa msichana mzuri wa tabia hadi urembo? Ama kweli, mgema akisifiwa tembo hulitia maji. Baada ya muda mchache, Tabasamu alianza kuwa na ishara za kutisha. Alikuwa anatapika hapa na hapa, kuchagua vyakula, kuumwa na kichwa kila asubuhi na pia tumbo lilianza kufura. Mbali na dalili zote hizo, pia alianza kukohoa na kukondeana kama ngonda. 
Wahenga na wahenguzi hawakutuchana nywele kwa mfupa wa samaki walipolonga, uchungu wa mwana aujuaye ni mzazi. Kwani wazazi wake walimpeleka hospitalini kufanyiwa uchunguzi.  Matokeo yaliwatia kiwewe Tabasamu pamoja na wazazi wake.  
Tabasamu alipatikana ni mjamzito na licha ya ujauzito, pia alikua na ugonjwa wa ukimwi. Tabasamu alitaharuki na kuanguka chini mfano wa mtu aliyetekwa na upepo mkali. Ama kweli, majuto ni mjukuu huja baadaye. 
Madaktari wawili walimkimbia wakamuinua na kumpeleka katika chumba cha wagonjwa mahututi. Walimfanyia tena uchunguzi  na wakapata kuwa alikuwa na shinikizo la damu. Baada ya muda kidogo Tabasamu aliaga dunia. 
Hadithi hii inatumika kuwafunza hao ambao wanaifanya dunia kuwa rafiki pasi na kujua kuwa wavyele hawakukosea waliposema ya kuwa dunia ni kitu dhaifu, kiumbe sijitetee na hata wanapokanywa hao huwa sikio la kufa ambalo halisikii dawa.